Tytti Tuppurainen lupaa hallitukselta omistajaohjauksen linjauksia helmikuussa. Jukka Ritola

Hallituksessa valtionyhtiöiden omistajaohjauksesta vastaava Eurooppa- ja omistajaohjausministeri Tytti Tuppurainen (sd) lupaa hallitukselta omistajaohjauksen linjauksia helmikuussa.

Uusi periaatepäätös omistajaohjauksesta valmistuu, kun eduskunta on palannut joulun ja vuodenvaihteen istuntotauoltaan.

Ylen uutisessa Tuppurainen perää valtionyhtiöitä koskevalle linjaukselle lujaa tukea ennen kaikkea hallituspuolueilta, mutta myös laajemmin eduskunnasta. Kaavailuissa on omistajaohjaukselle parlamentaarinen neuvottelukunta. Tuppuraisen mukaan omistajaohjauksessa korostuvat ilmastovastuu ja yritysten yhteiskuntavastuu. Omistajaohjauksen periaatepäätöksessä tehdään linjaukset myös yritysjohdon palkitsemisperiaatteista.

Ainakin valtionyhtiöiden johdon palkitsemislinjauksissa hallitus kaipaa laajempaa parlamentaarista tukea. Valtionyhtiöiden hallitusten jäsenten ja huippujohtajien kerrotaan olevan palkkakuopassa ja hyvistä johtajista sanotaan olevan vaikea pitää kiinni. Ongelma koskisi muun muassa Fortumia, Nestettä ja Finnairia. Puhutaan jopa 100 prosentin korotustarpeista.

Sosiaalidemokraateilla on tuoreessa muistissa keskustelu Postin eronneen pääjohtajan Heikki Malisen palkasta. Höyry nousee edelleenkin niistä keskusteluista, joissa monet demaritkin olivat lyömässä löylyä Malisen huimasta palkasta. Mielenkiintoista onkin, että näin pian kaiken tapahtuneen jälkeen, demariministerin johdolla ongelmaksi löytyy valtionyhtiöiden huippujohtajien heikot palkkiot.

Valtionyhtiöiden palkkio-ongelma saattaa olla olemassa. Siitä huolimatta asia on vaikea demariministerin ajettavaksi. Eurooppa- ja omistajaohjausministeri Tytti Tuppurainen totesi kuitenkin asiasta rohkeasti: "Tulen käymään asian lävitse myös omistajaohjausyksikön kanssa, ja kaiken viisauden alku on aina tosiasioiden tunnustaminen."

On kuitenkin täysin ymmärrettävää, että mahdollisille reippaille palkkion korotuksille valtionyhtiöissä kaivataan mahdollisimman laajaa parlamentaarista tukea eduskunnassa. Varsinkin kun pian on alkamassa julkisen alan kuumiksi ennustetut palkkaneuvottelut.